Tomáš, Erik, poslanec NR SR (2022-12-01):
Vážený pán predsedajúci, vážený pán minister, kolegovia, kolegyne, ďakujem veľmi pekne. Ani som nečakal takú náruživú diskusiu o tejto téme. Priznám sa, že ma to trochu prekvapilo a možno by som odporučil všetkých, ktorí sa tak náruživo tu vyjadrovali, že by možno mohli počúvať tých, ktorých sa to naozaj týka, napríklad skúsiť ísť na konferenciu o sociálnej ekonomike, ktorá sa každý rok pravidelne koná, kde som teda ja a ešte aj pán Ledecký raz boli jediní politici, ktorí si týchto ľudí reálne vypočuli. Konkrétne išlo o konferenciu aliancie pre sociálnu ekonomiku. A musím vám povedať, že tak ako je ten zákon navrhnutý, tak bola proti nemu spísaná petícia. Možno to vás obhajcov prekvapí, ale túto petíciu proti tomuto zákonu podpísalo 173 sociálnych podnikov. Opakujem, 173 sociálnych podnikov. Takže ak chce niekto sa venovať tejto problematike, opäť odporúčam, tak ako to robím ja a možno aj niektorí moji kolegovia, naozaj sa rozprávajte s tými ľuďmi, o ktorých ide. Pretože prijímať zákony len tak, aby ste nepoznali ich názory, je veľmi nebezpečné. A preto chcem vyhlásiť, že pokiaľ nebude podporený pozmeňujúci návrh pána kolegu Ledeckého aj pozmeňujúci návrh, ktorý predložím v tejto chvíli ja, strana HLAS – sociálna demokracia a predpokladám, že aj väčšina opozície tento zákon nepodporia. Teda myslím aspoň tej skutočnej opozície. Pretože tu už, aj ako pani prezidentka povedala, nikto nevie, kto je a kto nie je opozícia. Ten pozmeňujúci návrh, ktorý, samozrejme, potom prednesiem, tak ako si to vyžaduje rokovací poriadok, najprv zdôvodním a to zdôvodnenie sa týka niekoľkých oblastí. Po prvé, navrhujem, aby v bode 1 alebo v bode 1 sa navrhuje vypustenie novelizačného bodu, ktorý má znížiť finančnú podporu zamestnávania ľudí so zdravotným postihnutím, čo povedie k strate možnosti pre týchto ľudí, aby sa plnohodnotne zaradili do spoločnosti, ako to umožňuje súčasné znenie zákona. Zdôvodnenie zmeny zo strany ministerstva je neakceptovateľné, nakoľko ministerstvo neuskutočnilo žiadnu analýzu tých reálnych nákladov navyše pri zamestnávaní týchto ľudí a zároveň ako opatrenie proti možným podvodom zavádza inú zmenu v zákone, a to rozhodovanie zo strany posudkových lekárov úradov práce, čím sa vlastne dosiahne to objektívne posúdenie lekármi úradov práce a napokon to bude samotný úrad práce, ktorý bude o podpore v zmysle zákona rozhodovať. Mám tu aj kopec príkladov jednotlivých sociálnych podnikov z Nitry, z Trenčína, z Martina, z Bratislavy, ktorí uvádzajú jednotlivé životné situácie týchto zdravotne postihnutých ľudí, a zníženie toho vyrovnávacieho príspevku naozaj skomplikuje tú situáciu. Môžem vám ich tu čítať, ale pokojne vám ich aj odovzdám, aby ste videli, ako konkrétne reagujú sociálne podniky. Tá druhá zmena, v bode 2 sa navrhuje precizovanie, to je čisto technicko-legislatívna úprava, ktorou dochádza k úprave ustanovenia § 27 ods. 2 písm. b) za účelom dosiahnutia zrozumiteľnosti predmetného ustanovenia v aplikačnej praxi. Doterajšia aplikačná prax totiž ukazuje, že pri výklade a praktickom používaní súčasné znenie vedie k nedorozumeniam a pochybnostiam o jeho aplikácii. Navrhované znenie je presnou transpozíciou ustanovenia smernice EP a Rady o DPH, jej prílohy III, ktorou sa ustanovuje zoznam, v ktorom sa, ktorým sa, ktorou sa ustanovuje zoznam dodaní tovarov a poskytovaní služieb, na ktoré sa môžu uplatniť znížené sadzby uvedené v článku 98. Táto príloha pod bodom 15 uvádza: „dodanie tovaru a poskytnutie služby zo strany organizácií, ktoré členské štáty uznávajú ako sociálne prospešné a ktoré vykonávajú verejnoprospešnú činnosť alebo činnosť v oblasti sociálneho zabezpečenia.“ Súčasné znenie možno považovať za učebnicový príklad tzv. goldplatingu, ktorý predstavuje podľa interpretácie Európskej komisie rozširovanie požiadaviek kladených európskou legislatívou, najmä smerníc, v procese transpozície do vnútroštátnych právnych poriadkov členských štátov Európskej únie. Návrh zákona je plne v súlade s princípom zabránenia goldplatingu, na ktorého uplatnení existuje široká spoločenská zhoda, pretože prispieva k zrozumiteľnosti legislatívy a transparentnosti jej uplatňovania, čo posilňuje kvalitu podnikateľského prostredia. A po tretie, v bode 3 sa navrhuje rozšírenie výnimky z verejného obstarávania pre registrované sociálne podniky, a to pokiaľ má byť predmetom zákazky uskutočňovanie stavebných prác registrovaným sociálnym podnikom, ktorej predpokladaná hodnota nepresahuje 15-násobok zákazky s nízkou hodnotou. Uvedené navrhujeme z dôvodu, že v súčasnosti v platnom znení zákona o verejnom obstarávaní je ustanovená výnimka z verejného obstarávania pre registrované sociálne podniky v prípade uskutočňovania stavebných prác pre zákazky s nízkou hodnotou, avšak tento limit sa v praxi ukázal ako veľmi nízky pre stavebné práce. Zároveň v prípade zavedenia tejto výnimky z verejného obstarávania sa navrhuje ustanoviť aj obmedzenie maximálnej miery plnenia zákazky zo strany subdodávateľov. Zároveň sa predkladaným návrhom zavádza výnimka z povinnosti postupovať ako verejný obstarávateľ, ak by verejný obstarávateľ poskytol viac ako 50 % finančných prostriedkov na tovar, služby alebo stavebné práce registrovanému sociálnemu podniku v rámci investičnej pomoci podľa zákona č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov. V súčasnosti v platnom znení zákona o verejnom obstarávaní už takúto výnimku majú napríklad poľnohospodári, ktorí dostávajú dotácie zo Spoločnej poľnohospodárskej politiky Európskej únie (rozpočtu Európskej únie), a filmári, resp. audiovizuálni tvorcovia, ktorí sú zapísaní v špeciálnom zozname podľa zákona o audiovízii, pričom výnimka je obmedzená v prípade stavebných prác. Navrhovaným doplnením písmena c) by sa táto výnimka vzťahovala aj na registrované sociálne podniky. Registrované sociálne podniky sú špeciálne kontrolovanou kategóriou subjektov, pri ktorých štát už vykonáva pomerne prísny dohľad, a zároveň sú to podnikateľské subjekty, ktorým štát chce za prísnych podmienok poskytovať verejné zdroje. Podľa zákona č. 112/2018 Z. z. registrovaný sociálny podnik musí spĺňať podmienky podľa § 5 ods. 1, teda byť sociálnym podnikom; podľa predvetia § 5 ods. 1 musí byť sociálny podnik subjektom sociálnej ekonomiky a podľa § 4 ods. 1 písm. a) sú subjektmi sociálnej ekonomiky len entity, ktoré nie sú väčšinovo riadené štátnym orgánom, štátny orgán ich z väčšej časti nefinancuje, nevymenúva ani nevolí štatutárny orgán ani viac ako polovicu jeho členov a nevymenúva ani nevolí viac ako polovicu členov riadiaceho orgánu alebo dozorného orgánu. Inými slovami, registrovaný sociálny podnik môže byť založený regionálnou samosprávou alebo jej podriadenými organizáciami, ale nie štátom. Zoznam verejných obstarávateľov v § 7 ods. 1 zákona o verejnom obstarávaní pritom hovorí, že verejný obstarávateľ je a) Slovenská republika zastúpená svojimi orgánmi, b) obec, c) vyšší územný celok, d) právnická osoba, ktorá spĺňa požiadavky podľa odseku 2, e) združenie právnických osôb, ktorého členmi sú výlučne verejní obstarávatelia uvedení v písmenách a) až d). Zakladateľom ani zriaďovateľom subjektu sociálnej ekonomiky teda nemôže byť verejný obstarávateľ podľa písmena a) ani akákoľvek právnická osoba ním úplne alebo z väčšej časti financovaná, keďže tá spadá pod písmeno d). Spomedzi verejných obstarávateľov teda regionálny sociálny podnik môže byť zriadený iba obcou, VÚC alebo ich podriadenými organizáciami, alebo teoreticky ešte združením právnických osôb, v ktorých majú štátne orgány menšinu a väčšinu majú obce alebo VÚC, respektíve v nich štát nemá zastúpenie vôbec a ide iba o združenie samosprávy. Vo všetkých týchto prípadoch je oprávnené, aby podnik nemusel robiť pri svojej činnosti verejné obstarávanie. Dámy a páni, tak ako som hovoril na začiatku, predniesol som vám výhrady a zároveň pripomienky k zákonu o sociálnej ekonomike zo strany tých najkompetentnejších, teda zo strany sociálnych podnikov, respektíve Aliancie pre sociálnu ekonomiku. Takto si to títo ľudia žiadajú, títo ľudia z praxe, a nielen teda v rámci tohto pozmeňujúceho návrhu, ale aj pozmeňujúceho návrhu od pána Ledeckého. A teraz ešte dovoľte, aby som... možte mi asi vypnúť čas a prečítam teda ten pozmeňujúci návrh v presnom znení. Ďakujem pekne. Pozmeňujúci a doplňujúci návrh poslanca Národnej rady Slovenskej republiky Erika Tomáša k návrhu zákona, ktorým sa mení a dopĺňa zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1214). Návrh zákona, ktorým sa mení a dopĺňa zákon č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. IV sa vypúšťa bod 4. Doterajšie body 5 až 10 sa primerane prečíslujú. 2. Za čl. VI sa vkladá nový článok VII, ktorý znie: „Čl. VII Zákon č. 222/2004 Z. z. o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z., zákona č. 83/2009 Z. z., zákona č. 258/2009 Z. z., zákona č. 471/2009 Z. z., zákona č. 563/2009 Z. z., zákona č. 83/2010 Z. z., zákona č. 490/2010 Z. z., zákona č. 331/2011 Z. z., zákona č. 406/2011 Z. z., zákona č. 246/2012 Z. z., zákona č. 440/2012 Z. z., zákona č. 360/2013 Z. z., zákona č. 218/2014 Z. z., zákona č. 268/2015 Z. z., zákona č. 360/2015 Z. z., zákona č. 297/2016 Z. z., zákona č. 298/2016 Z. z., zákona č. 334/2017 Z. z., zákona č. 112/2018 Z. z., zákona č. 323/2018 Z. z., zákona č. 368/2018 Z. z., zákona č. 369/2018 Z. z., zákona č. 317/2019 Z. z., zákona č. 318/2019 Z. z., zákona č. 368/2019 Z. z., zákona č. 344/2020 Z. z., zákona č. 186/2021 Z. z., zákona č. 346/2021 Z. z., zákona č. 408/2021 Z. z. a zákona č. 222/2022 Z. z. sa mení takto: V § 27 ods. 2 písmeno b) znie: „b) tovary a služby, ktoré v rámci aktivít sociálnej ekonomiky registrovaný sociálny podnik, ktorý 100 % svojho zisku po zdanení používa na dosiahnutie svojho hlavného cieľa, dodáva oprávnenému zákazníkovi, pričom oprávneným zákazníkom je osoba iná ako zdaniteľná osoba, ak je fyzickou osobou, subjektom sociálnej ekonomiky alebo subjektom verejnej správy.“.“ Doterajšie články sa primerane prečíslujú. 3. Za čl. VII sa vkladá nový článok VIII, ktorý znie: „Čl. VIII Zákon č. 343/2015 Z. z. o verejnom obstarávaní a o zmene a doplnení niektorých predpisov v znení zákona č. 438/2015 Z. z., zákona č. 315/2016 Z. z., zákona č. 93/2017 Z. z., zákona č. 248/2017 Z. z., zákona č. 264/2017 Z. z., zákona č.112/2018 Z. z., zákona č.177/2018 Z. z., zákona č. 269/2018 Z. z., zákona č. 345/2018 Z. z., zákona č. 215/2019 Z. z., zákona č. 221/2019 Z. z., zákona č. 62/2020 Z. z., zákona č. 9/2021 Z. z., zákona č. 141/2021 Z. z., zákona č.187/2021 Z. z. (nepriamo), zákona č. 214/2021 Z. z., zákona č. 395/2021 Z. z., zákona č. 64/2022 Z. z., zákona č. 86/2022, Z. z., zákona č. 121/2022 Z. z. a zákona č. 151/2022 Z. z. sa mení a dopĺňa takto: 1. V § 1 ods. 13 písmena u) sa na začiatok vkladajú slová „uskutočnenie stavebných prác podľa odseku 14,“. 2. V § 1 ods. 13 písm. u) bod 1 znie: „1. pri ktorých je registrovaný sociálny podnik ich i) dodávateľom alebo ii) verejným obstarávateľom“. 3. V § 1 ods. 14 písm. a) sa vypúšťa bod 1. Doterajšie body 2 a 3 sa označujú ako body 1 a 2. 4. V § 1 sa za odsek 14 vkladá nový odsek 15, ktorý znie: „(15) Tento zákon sa nevzťahuje na zákazku, ktorej predpokladaná hodnota je nižšia ako 15-násobok finančného limitu podľa § 5 ods. 3 písm. d) a ktorej predmetom je uskutočnenie stavebných prác, ktorých dodávateľom je registrovaný sociálny podnik, ak podiel zákazky, ktorý registrovaný sociálny podnik zadá subdodávateľom, nepresiahne 35 % predpokladanej hodnoty zákazky.“ Doterajšie odseky 15 až 17 sa označujú ako odseky 16 až 18. 5. V § 1 ods. 17 sa slová „až 14“ nahrádzajú slovami „až 15“. 6. § 8 sa dopĺňa odsekom 3, ktorý znie: „(3) Osoba, ktorá nie je verejným obstarávateľom ani obstarávateľom, je povinná postupovať ako verejný obstarávateľ, ak jej verejný obstarávateľ poskytne viac ako 50 % finančných prostriedkov na zákazku v rámci investičnej pomoci podľa osobitného predpisu;29b) to neplatí, ak ide o zákazku na dodanie tovaru, na poskytnutie služieb, na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa § 5 ods. 3 a na ktorú verejný obstarávateľ poskytne viac ako 50 % finančných prostriedkov.“ Poznámka pod čiarou k odkazu 29b znie: „29b) § 17 zákona č. 112/2018 Z. z. v znení zákona neskorších predpisov.“ 7. V § 10 ods. 10 celom texte sa slová „až 14“ nahrádzajú slovami „až 15“.“ Doterajšie články sa primerane prečíslujú. Pán predsedajúci, skončil som s presným prednesením pozmeňujúceho návrhu a pri tejto príležitosti chcem opäť poprosiť vedenie, vedenie parlamentu, aby zmenilo rokovací poriadok tak, aby sme toto nemuseli všetci podstupovať. Už som to raz urobil. Ďakujem pekne za pochopenie aj za pozornosť. Pekný deň.